**Jesualdo Ferreira** (s. 24. toukokuuta 1946) on portugalilainen jalkapallovalmentaja. Maaliskuusta 2022 lähtien hän on toiminut Zamalekin päävalmentajana.

Ura
---

Ferreira aloitti valmennusuransa 1980-luvun alussa pienten portugalilaisseurojen UD Rio Maiorin ja SCU Torreensen päävalmentajana. Kaudella 1984/85 hän debytoi pääsarjassa nousijajoukkue Académica de Coimbran päävalmentajana ja luotsasikin seuran hienosti seitsemänneksi. Toinen kausi toi pääsarjassa kymmenennen sijan. Tämän jälkeen Ferreira palasi Torreenseen, jota valmensi neljän vuoden ajan. Kaudeksi 1990/91 hän palasi jälleen pääsarjaan CF Estrela da Amadoran päävalmentajana, mutta seura putosi kauden jälkeen liigasta. Ferreira jatkoi päävalmentajana seuraavalla kaudella, mutta tulokset jäivät kehnoiksi ja Ferreira sai potkut.

Hän toimi 1990-luvun alussa Portugalin maajoukkueen apuvalmentajana ja palasi päävalmentajaksi 1995 marokkolaisseura FAR Rabatissa. Pesti jäi yhden kauden mittaiseksi ja 1996 Ferreira siirtyi Portugalin alle 21-vuotiaiden maajoukkuevalmentajaksi. Hänen johdollaan maan nuoret kuitenkin karsiutuivat EM-kisoista sekä 1998 että 2000.

Kaudeksi 2000/01 Ferreira palasi jälleen Portugalin liigaan ja johdatti FC Alvercan hienosti sijalle 11. Hyvän kauden jälkeen hän nousi ensimmäistä kertaa urallaan suurseuran valmentajaksi, kun SL Benfica palkkasi hänet. Debyyttikausi Benficassa toi liigassa neljännen sijan. Kausi 2002/03 alkoi kuitenkin varsin kehnosti ja Ferreira sai potkut marraskuussa 2002 seuran pudottua Portugalin cupista kolmosdivisioonassa pelanneelle Gondomarille.

Ferreira palasi valmennustehtäviin huhtikuussa 2003 Sporting Clube de Bragan päävalmentajana. Ferreiran johdolla Braga nousi tosissaan taistelemaan jopa mestaruudesta maan suurseuroja vastaan sijoittuen 2003/04 jo viidenneksi. Kausi 2004/05 sujui vieläkin paremmin ja Braga jäi lopulta neljänneksi häviten mestari Benficalle vain seitsemän pistettä. Ferreira päätti pestinsä Bragassa kauden 2005/06 neljänteen sijaan.

Bragasta lähtönsä jälkeen Ferreira teki sopimuksen Boavistan kanssa, mutta jätti seuran elokuussa 2006 ennen kuin ennätti valmentaa seuraa yhdessäkään ottelussa. Hän siirtyi tuoreen mestarin FC Porton peräsimeen. Ferreiran johdolla Portugalin tähtijoukkue *Dragões* juhli kolme perättäistä maan mestaruutta vuosina 2007–2009. Kolmen perättäisen mestaruuden myötä Ferreirasta tuli ensimmäinen portugalilaisvalmentaja, joka on kyennyt temppuun. Kaudella 2008/09 seura menestyi hyvin myös Mestarien liigassa pudoten puolivälierissä puolustavalle mestarille Manchester Unitedille. Kesäkuun alussa 2009 Ferreira jatkoi sopimustaan Porton kanssa vuoteen 2011. Kausi 2009/10 ei kuitenkaan sujunut toivotulla tavalla ja Porto jäi kolmanneksi. Kauden jälkeen Ferreira sai potkut tehtävistään.

Kesäkuussa 2010 Ferreira siirtyi espanjalaisen Málagan päävalmentajaksi. Pesti on hänen uransa toinen Portugalin ulkopuolella. Ferreiran pesti Málagassa päättyi kuitenkin lyhyeen, sillä hän ehti valmentaa joukkuetta vain yhdeksän sarjakierroksen ajan ja 2. marraskuuta 2010 hän sai potkut joukkueen huonon menestyksen takia.

Ferreiran ei tarvinnut olla kauan työttömänä, sillä kreikkalaisseura Panathinaikos FC palkkasi hänet päävalmentajakseen 20. marraskuuta puolitoistavuotisella sopimuksella. Ferreiran johdolla Panathinaikos sijoittui hopealle Kreikan Superliigassa sekä kaudella 2010/11 että 2011/12. Tulokset tyydyttivät seurajohtoa ja kesäkuussa 2012 portugalilaisluotsi palkittiin kaksivuotisella jatkosopimuksella. Ferreira ei kuitenkaan valmentanut Panathinaikosia sopimuskautensa loppuun, sillä syyskauden 2012 tulokset eivät tyydyttäneet seurajohtoa ja Ferreira sai potkut marraskuun lopussa.

Tammikuussa 2013 Ferreirasta tuli Portugalin liigan hännille juuttuneen Sporting Lissabonin päävalmentaja. Ferreira luotsasi Sportingin lopulta vaikean kauden jälkeen liigassa sijalle 7. Kauden jälkeen hän jätti tehtävänsä päävalmentajana.

Kesäkuun alussa 2013 Ferreira allekirjoitti kolmivuotisen sopimuksen SC Bragan kanssa. Ferreiran johdolla Bragan peliesitykset olivat kehnoja ja kokenut valmentaja erosi lopulta tehtävästään helmikuussa 2014.

Helmikuussa 2015 Ferreira teki kuuden kuukauden sopimuksen egyptiläisen Zamalekin kanssa. Seura juhli Ferreiran alaisuudessa Egyptin liigan mestaruutta 11 vuoden tauon jälkeen ja täydensi pottia cupin mestaruudella. Hyvistä tuloksista huolimatta Ferreira erosi seuran palveluksesta marraskuun lopussa 2015. Pari viikkoa eronsa jälkeen Ferreira siirtyi qatarilaisen Al-Saddin päävalmentajaksi.

Ferreira luotsasi Al-Saddia lähes neljä vuotta. Portugalilaisen johdolla joukkue voitti kaudella 2016/17 Qatarin cupin ja Crown Prince Cupin. Joukkue sijoittui Ferreiran debyyttikaudella Qatarin liigan kolmanneksi ja seuraavilla kausilla hopealle. Kaudella 2018/19 kokenut Ferreira luotsasi Al-Saddin liigamestaruuteen kuuden vuoden tauon jälkeen. Kausi jäi 73-vuotiaan Ferreiran viimeiseksi Al-Saddissa.

Joulukuun lopulla 2019 Ferreira teki vuoden sopimuksen brasilialaisseura Santosin kanssa. Ferreira sai potkut seurasta elokuussa 2020, kun Santos putosi Brasilian liigan mestaruussarjan ensimmäisessä pudotuspelivaiheessa.

Joulukuussa 2020 Ferreira palasi valmentamaan kotimaahansa kuuden vuoden tauon jälkeen, kun hän teki kesään 2022 ulottuvan sopimuksen Boavistan kanssa. Ferreira pelasti seuran putoamiselta Portugalin liigasta ja hänestä tuli 75-vuotiaana vanhin liigassa valmentanut päävalmentaja. Kauden jälkeen Ferreira ja Boavista purkivat sopimuksensa yhteisymmärryksessä.

Maaliskuussa 2022 Ferreira palasi vielä valmennustehtäviin, kun hän palasi egyptiläisen Zamalekin päävalmentaksi. Ferreira johdatti Zamalekin koronaepidemian takia siirtyneen vuoden 2021 Egyptin cupin mestaruuden sekä myös kauden 2021/22 liigamestaruuden.

Meriitit
--------

* Portugalin mestaruus (3): 2007, 2008, 2009
* Portugalin cup (2): 2009, 2010
* Portugalin liigan vuoden valmentaja (3): 2007, 2008, 2009
* Egyptin mestaruus (2): 2015, 2022
* Egyptin cup (2): 2015, 2021
* Qatarin mestaruus: 2019
* Qatarin cup: 2017
* Qatarin Crown Prince Cup: 2017

Lähteet
-------

1. ↑  Benfica fire Ferreira
2. ↑  Braga go for Ferreira
3. ↑  Ferreira stands down at Boavista[vanhentunut linkki]
4. ↑  Jesualdo Ferreira verlängert
5. ↑  Porto sack coach Jesualdo Ferreira[vanhentunut linkki]
6. ↑  Malaga To Name Jesualdo Ferreira As Coach
7. ↑  El Málaga destituye a Ferreira Marca. Viitattu 2.11.2010.
8. ↑  Ferreira named Panathinaikos coach (Arkistoitu – Internet Archive) FIFA. Viitattu 21.11.2010.
9. ↑  Ferreira jusqu'en 2014
10. ↑  Panathinaikos fires coach Ferreira for bad results
11. ↑  Ferreira übernimmt komplett bei Sporting
12. ↑  Sporting coach Jesualdo set to leave club
13. ↑  Ferreira revient à Braga
14. ↑  Jesualdo Ferreira já não é treinador
15. ↑  Ferreira signs six-month contract with Zamalek
16. ↑  Zamalek complete double with Ahly defeat in Egyptian Cup
17. ↑  Portuguese coach Ferreira leaves Egypt's Zamalek in shock move (Arkistoitu – Internet Archive)
18. ↑  Jesualdo Ferreira, Mourinho’s adversary, takes over Qatari al-Sadd
19. ↑  This is my last season at Al Sadd, says Ferreira
20. ↑  Jesualdo Ferreira é o novo treinador do Santos FC
21. ↑  Jesualdo Ferreira não é mais técnico do Santos FC
22. ↑  Jesualdo Ferreira oficializado como novo técnico do Boavista
23. ↑  Boavista sobreviveu com aperto perante expectativas frustradas
24. ↑  OFICIAL: Jesualdo Ferreira deixa o Boavista
25. ↑  I return with pleasure and great ambition, Ferreira on re-joining Zamalek
26. ↑  Duelo português: Zamalek, de Jesualdo Ferreira, conquista Taça do Egito ao Al Ahly, de Ricardo Soares
27. ↑  Jesualdo Ferreira conquista o título de campeão no Egito


|  |  |  |  |
| --- | --- | --- | --- |
|   | Edeltäjä:**Toni** | **SL Benfican päävalmentaja**2001–11/2002 | Seuraaja:**José Antonio Camacho** |

|  |  |  |  |
| --- | --- | --- | --- |
|   | Edeltäjä:**Co Adriaanse** | **FC Porton päävalmentaja**2006–2010 | Seuraaja:**André Villas Boas** |

|  |  |  |  |
| --- | --- | --- | --- |
|   | Edeltäjä:**Juan Ramón Muñiz** | **Málagan päävalmentaja**2010–11/2010 | Seuraaja:**Manuel Pellegrini** |

|  |  |  |  |
| --- | --- | --- | --- |
|   | Edeltäjä:**Jacek Gmoch** | **Panathinaikosin päävalmentaja**11/2010–11/2012 | Seuraaja:**Juan Ramón Rocha** |

|  |  |  |  |
| --- | --- | --- | --- |
|   | Edeltäjä:**Franky Vercauteren** | **Sporting Lissabonin päävalmentaja**1–5/2013 | Seuraaja:**Leonardo Jardim** |

|  |  |  |  |
| --- | --- | --- | --- |
|   | Edeltäjä:**Fernando Castro SantosJosé Peseiro** | **SC Bragan päävalmentaja**2003–20062013–2/2014 | Seuraaja:**Rogério GonçalvesJorge Paixão** |

|  |  |  |  |
| --- | --- | --- | --- |
|   | Edeltäjä:**Jaime PachecoPatrice Carteron** | **Zamalekin päävalmentaja**2–11/20153/2022– | Seuraaja:**Marcos Paquetá–** |

|  |  |  |  |
| --- | --- | --- | --- |
|   | Edeltäjä:**Hussein Amotta** | **Al-Saddin päävalmentaja**12/2015–2019 | Seuraaja:**Xavi** |

|  |  |  |  |
| --- | --- | --- | --- |
|   | Edeltäjä:**Jorge Sampaoli** | **Santosin päävalmentaja**1–8/2020 | Seuraaja:**Cuca** |